Elering AS kinnitas 21.12.2017 uued elektri põhivõrguga liitumise tingimused (edaspidi liitumistingimused), mis hakkavad kehtima alates 22.01.2018. Liitumistingimuste peatükid 1-3 ja lisad 1-2 on 20.12.2017 kooskõlastatud Konkurentsameti poolt otsusega nr 7-10/2017-024. Liitumistingimuste kehtestamisele eelnes avalik konsultatsioon, mille käigus oli turuosalistel võimalik ettepanekuid esitada.

Alates 22.01.2018 kehtima hakkavate liitumistingimuste näol on tegemist liitumistingimuste kehtiva redaktsiooni muudatusega, mille eesmärgiks oli muuta liitumisprotsess lihtsamaks ja turuosalistele soodsamaks. Järgnevalt on ära toodud ülevaade liitumistingimustes sisse viidud suurematest muudatustest.

**Liitumistingimuste põhitekst:**

* olukorra lahendamiseks, kus väiketootjate jaotusvõrguettevõtjatega liitumise käigus muutuvad Eleringi ja Elektrilevi vahel sõlmitud võrgulepingu tootmis- ja/või tarbimistingimused ning mistõttu lisab Elektrilevi liitumispunktide 110 kV pingele viimise ning sellega kaasnevate 110 kV trafode ostmise kulud tootjate liitumistasudesse, lisas Elering liitumistingimuste punkti 1.4 teise lause. **Alates liitumistingimuste kehtima hakkamisest võib olemasolev liitumispunkt jääda keskpingele juhul, kui võimsuse tootmis- ja/või tarbimissuurendamine ei tingi põhivõrguettevõtjale kuuluvat ning liitumispunktiga ühendatud jõutrafo vahetust**;
* muutsime liitumistingimuste punkte 1.7, 3.10.3 ja 5.3.1.2, et **võimaldada klientidel tähtajalise võrgulepinguga liituda lihtsama tehnilise lahenduse alusel, kui on toodud liitumistingimuste peatükis 5**;
* täpsustasime liitumistingimuste punkti 1.6, et sätestada selgemalt liitumistingimustes kasutatavaid mõisteid;
* liitumistingimuste muudatuste kohaldumise selgitamiseks on liitumistingimustesse lisatud uued punktid 1.8 ja 1.9;
* täpsustasime punktides 3.1, 3.2.6 ja 3.4.1 kasutatud „liitumistasu“ mõistet;
* sõnastasime punktis 3.4.6 täpsemaks toodud liitumislepingu lõppemisel Eleringi poolt tagastatavast liitumistasust maha arvatavate kulutuste loetelu, tuues välja ka toimingutasu komponendi;
* lisasime liitumistingimuste punkti 3.6.2 selgitava lause: „Kliendi elektripaigaldise pingestamine on võimalik koheselt pärast elektriosa projekti kooskõlastust, tingimusel, et muud pingestamise eeldused on täidetud“. Põhjusel, et liitumistingimuste punktist 3.6.2 lähtuvalt tuleb kliendil esitada elektripaigaldise projekt hiljemalt 6 kuud enne pingestamist, muutus pingestamise etapp klientidele paindlikumaks;
* punkti 3.7.3.8 on lisatud kliendile ajaline kohustus kontrollida enda elektripaigaldise side ja juhtimise toimimine põhivõrguettevõtja juhtimiskeskusse 7 päeva enne soovitava pingestamise tähtaega, et ennetada kliendi poolt pingestamiseelsete tegevuste läbi viimist kiirustades ning vahetult enne pingestamist;
* täpsustasime punkti 3.9.1.4 infoga, et pingelohu läbimise katse teostatakse lähtudes liitumistingimuste punktist 3.9.7 ja lisa 3 punktist 1.9;
* liitumistingimustes on muudetud punkti 4.1.5 sõnastust, asendades eelnevalt nõutud tüübisertifikaadid tüübikatsetuste aruandega;
* kustutasime punkti 4.8.2, sest punktis 4.8.2 toodud nõue on sätestatud võrgueeskirja § 23 punkt 4 lõikes 2;
* leevendasime peatükk 4 punkti 4.9.2.2 nõudeid järgnevalt: Põhivõrguettevõtjal on õigus lisada liitumislepingu täitmise ajal tehnilise projekti koostamise käigus infomahtude tabelisse täiendavaid infoobjekte ainult juhul, kui infoobjektide lisamine on tehniliselt põhjendatud, sellega ei kaasne kliendile ebamõistlikke kulutusi ning see on paratamatult vajalik süsteemi varustuskindluse tagamiseks. Eleringil on võimalik kehtiva liitumistingimuste sõnastuse alusel nõuda klientidelt mistahes infoobjektide lisamist.
* muutsime punktis 4.15 toodud elektrienergia kvaliteedi nõuded viisil, et oleks paremini mõistetav, et liitumistingimustes esitatud väärtused on planeerimisväärtused ning vastavalt nendele esitatakse kliendile liitumislepingus kvaliteedi piirnormid.
* täiendatud on peatükki 5 „Põhivõrgu tehnilised põhimõtted ja parameetrid“;
* seoses liitumistingimuste punkti 1.4 lisatud teise lausega võimaluse kohta suurendada tarbimis- ja/või toootmistingimusi nii, et liitumispunkt(id) jäävad trafode keskpingeõlgadesse, on punktis 5.13.2.1 selgitatud toodud juhul WAMSi paigaldamise asukohta.
* kustutasime liitumistingimustest punktid 5.2.3.4 ja 5.3.3.2 ja muutsime punkti 5.3.3.1 sõnastust, et suurendada liitumisühenduste asukohtade võimalusi ning seeläbi vähendada võimalikke liitumise kogukulusid;
* täiendasime peatükk 6 punkti 6.1.1 selliselt, et tootmisseadme kooskõlastamiseks oleks Eleringi poole võimalik pöörduda otse ka jaotusvõrguettevõtjal, kellel puudub Eleringi võrguga otseühendus;
* kustutasime punkti 6.2.1.3, sest analoogne nõue on juba toodud lisa 1 punktis 1.4 asuvas kooskõlastustaotluse lisade tabelis;
* täiendasime peatükk 6 punkti 6.2.3, et selgemalt fikseerida õigust sünkroniseerida üle 1 MW tootmisseade enne punktis 6.2.3 toodud kolme kuu nõude täitumist, juhul kui kõik sünkroniseerimise eeldused on täidetud;
* täiendasime peatükk 6 punkti 6.2.4, et selgemalt fikseerida õigust sünkroniseerida üle 5 MW tootmisseade enne punktis 6.2.4 toodud kolme kuu nõude täitumist, juhul kui kõik sünkroniseerimise eeldused on täidetud;
* täpsustasime punkti 6.2.9.3, et oleks selgelt fikseeritud, et mudelite heakskiitimise kohustus on ette nähtud üle 5 MW tootmisseadmetele;
* täiendasime peatükk 6 punkti 6.2.10.1, et vähendada jaotusvõrguettevõtjate halduskoormust;
* kustutasime 6. peatükist punktid 6.2.10.5 ja 6.2.10.6, et muuta kooskõlastuse menetlust turuosalistele lihtsamaks;
* punkti 6.3.2 on lisatud täpsustus antud punkti kohaldumise tingimuste kohta;
* **liitumistingimustesse on lisatud uus peatükk nr 7 „Prototüüpse seadme ajutiselt põhivõrku ühendamine“** ja selleks vajalik taotlusvorm lisa 1 punkti 1.5;
* lisasime punkti 8.1 lause, et selgitada mitte veel Eesti standardiks üle võetud standardite kohaldumist.

**Liitumistingimuste lisa nr 1:**

* **liitumistaotluse esitamisel on loobutud 9 liitumistaotluse lisa esitamise nõudest, sh PSS/E ja PSCAD mudelid,** mis on kustutatud lisa 1 punktis 1.1.2 toodud liitumistaotlusega koos esitatavate lisade loetelust;
* täiendasime lisa 1 punktis 1.1.2 toodud liitumistaotluse lisade tabelit järgnevalt: Tootmisseadme aktiiv- ja reaktiivvõimekuse garanteeritud (PQ) diagramm tootmisseadme iga eri tüüpi tootmisüksuse kohta tema väljundklemmidel ja summaarne võimekuse diagramm arvutatuna liitumispunktis v.a kui taotlejaks on jaotusvõrguettevõtja. Jaotusvõrguettevõtja peab selle tingimuse täitma, kui tema võrguga liitub üle 15 MW tootmisseade. Muudetud sõnastus võimaldab klientidel oma tootmisseadme reaktiivenergia võimekust konservatiivsemalt hinnata ning vastava võimekuse puudumisel Eleringil lisada liitumispakkumisse vajadusel reaktiivenergia kompenseerimisseadmete paigalduse nõude;
* **kooskõlastustaotluse esitamisel on loobutud 10 kooskõlastustaotluse lisa esitamise nõudest, sh PSS/E ja PSCAD mudelid** ning kahe lisa nõudmisest 5 MW ja väiksemate tootmisseadmete puhul;
* täiendame lisa 1 punkti 1.4 tootmisseadmete PQ-diagrammide nõudeid, kuhu tõime sisse garanteeritud aktiiv- ja reaktiivvõimekuse põhimõtted. Muudetud sõnastus võimaldab klientidel oma tootmisseadme reaktiivenergia võimekust konservatiivsemalt hinnata ning vastava võimekuse puudumisel Eleringil vajadusel lisada liitumispakkumisse reaktiivenergia kompenseerimisseadmete paigalduse nõude.

**Liitumistingimuste lisa nr 2:**

* Täiendasime lisas 2 toodud liitumislepingu tüüpvormi lisa 4 punkti 3 lausega „Juhul kui liitumispunkt asub jõutrafo keskpingeõlas, esitatakse piirnormid jõutrafo kõrgepingeõlas.“ Punkti on täiendatud seoses liitumistingimuste punkti 1.4 täiendamisega, mis lubab suurendada tootmis- ja tarbimistingimusi olemasolevate keskpingeliitumisega klientidel.

**Liitumistingimuste lisa nr 4:**

* vähendasime liitumis- ja kooskõlastamistaotluse lisana esitatava liitumistingimuste lisas 4 toodud tabeliga „Tootmisseadme põhiandmed“ nõutavaid andmeid;
* lisa 4 infomahtude tabelites on viidud sisse täpsustused, kustutatud turuosalistele koormavad signaalid ning inverterjaama muudeti mõiste tuule- ja päikeseelektrijaamaks.

**Liitumistingimuste lisa nr 5:**

* **lihtsustatud on liitumistingimuste lisas 5 toodud tehnilise projekti koostamise nõudeid kuni 5 MW tootmisseadmete osas;**
* liitumistingimuste lisas 5 toodud mudelite koostamise juhend on viidud vastavusse liitumistingimuste muudes osades tehtud muudatustega;
* täiendasime liitumistingimuste üheseltmõistetavuse huvides lisa 5 punktiga 3.1.2.1.18, mille kohaselt on tarbimissuunalisel liitumisel vajalik esitada mudelid juhul kui elektrivõrguga ühendatava tarviti võimsus on üle 10 MW;
* pikendasime lisa 5 punktis 3.2.2.1.7 toodud verifitseeritud mudelite esitamise tähtaega 3 kuult 6 kuule;
* täiendasime Lisa 5 punkti 3.2.2.3 sõnastust nii, et koostöö simuleerimise aruanne tuleb esitada juhul, kui mudelid on nõutud;
* muutsime lisa 5 punkti 3.2.3.2 sõnastust järgnevalt: „kõigi liitumispunktiga ühendatud elektripaigaldiste (nimipingega 1 kV ja kõrgem) releekaitsete ja automaatikaseadmete kohta esitada sätted tabeli kujul ja kaitsete paigutus plokkskeemina“.

**Alates 05.03.2018 kehtima hakkavad muudatused:**

**Liitumistingimuste lisa nr 5:**

* Kehtivate liitumistingimuste punkti 5.3.4.3 kohaselt tuleb kahe sektsiooniga alajaamades, kus toimub liitumine, teostada liinide ja trafode ühendused lahk-võimsuslülititega. Liitumise maksumuse vähendamiseks lisame liitumistingimustes peatükki 5 „Põhivõrgu tehnilised põhimõtted ja parameetrid“ uue punkti 5.3.4.9 järgneva sõnastusega: „Juhul kui kahe sektsiooniga alajaama kogumislatte toitvad liinid on tupikliinid ning alajaama sektsioonid talitlevad normaaltööolukorras lahus, võib teostada liinide ühendused alajaama sektsioonidega ilma liini võimsuslüliti lahtriteta. Liinide võimsuslüliti lahtriteta lahendust kasutatakse vaid juhul kui lahendust kasutades on tehniliselt võimalik tagada releekaitse selektiivsus.“
* Lisasime tarbimissuunalise liitumistaotlusega (lisa 1, punkt 1.1.2) koos esitava lisa „Elektripaigaldise käivitus- ning seiskamisprotsessi kirjeldus ja prognoositud talituse kirjeldus, märkides ära kõik olulised talitlust mõjutavad asjaolud“ juurde leevendava tingimuse, mille kohaselt tuleb toodu lisa esitada vaid juhul kui üksiku elektrivõrguga ühendatava elektritarviti võimsus on üle 10 MW.